Denali

Denali (athapaska: „tón wysoki“ abo „tón wulki“, prjedy Mount McKinley) je z 6198 metrami najwyša hora Alaski, Zjednoćenych statow a cyłeje Sewjerneje Ameriki. 

Wot 1917 do 2015 bě hora oficielnje pomjenowana po 1901 zamordowanym prezidenće William McKinley.

 Geografija 
Wjeršk Alaskaskeho rjećaza namaka so něhdźe 200 kilometrow sewjernje alaskaskeje stolicy Anchorage w narodnym parku ze samsnym mjenom. Dla izolowaneho połoženja je Denali hora z najwyšim reliefom na swěće, to rěka zo njeje druheje hory, kotraž wustupuje tak wysoko ze swojeje wokoliny. Z teje přičiny płaći tež jako jedna z horow z najbóle ekstremnej klimu, charakterizowanej přez sylne wichory (často nad 120 km/h), špatne wjedro a wosebje niske temperatury, w ekstremnych padach pod −60°C. W zymskich měsacach wěje jetstream z wjace hač 160 km/h přez horu. Krosnowanska sezona traje wot apryla do junija.

 Stawizny 
Prěnje dokumentowane naspomnjenje hory pochadźa wot britiskeho wotkrywarja George Vancouver z lěta 1794. Jako prěni docpěchu dnja 7. junija 1913 amerisko-britiski slědźer Hudson Stuck a alaskaski krosnowar Henry Peter Karstens z dwěmaj indianiskimaj přewodźerjomaj wjeršk.

 Wotkaz 

Kategorija:Hora w Zjednoćenych statach Ameriki
Kategorija:Hora w Sewjernej Americe
Kategorija:Alaska